Brian Mikkelsen (KF), 2005-11-29:
Der er ikke nogen tvivl om, at det her er en positiv, glad dag for museerne.
Derfor synes jeg, at man fra et par ordføreres side i dag skulle glæde sig over, at vi har opnået så markante fremskridt inden for museumsverdenen, som vi har skabt med det her forslag, som er et kvantespring frem, som den konservative ordfører citerede heroppefra, og som bevæger sig med en langt højere hastighed, end SRregeringen nogen sinde bevægede sig med, som Enhedslistens ordfører sagde heroppefra.
Det er altså helt klart sådan, uanset hvordan man vender og drejer det, at vi med de initiativer har givet en markant forbedret adgang til vores kulturarv.
En stor del af det her lovforslag sætter fokus på den unge generation.
Det skyldes, at det efter min mening er særlig vigtigt at tilbyde den opvoksende generation kvalificeret viden om det danske samfund og den historiske baggrund for Danmark.
Her kan museerne fortælle gode og inspirerende historier og give stof til eftertanke.
I den forbindelse vil jeg gerne understrege, og det synes jeg er meget vigtigt, at der fortsat også i øget grad sker en kvalificeret formidling af kulturarven på museerne.
Fttm.023.fm Page 1610
Thursday, February 9, 2006 4:52 PM med nogle anbefalinger her i slutningen af året til, hvordan vi kan formidle bedre.
Og det er der også afsat 40,5 mio. kr. til: mange nye penge, vel snart sagt det højeste beløb af nye penge, der har været på museumsområdet i flere årtier.
Med hensyn til den økonomiske kompensation til museerne vil jeg gerne indledningsvis sætte forslaget ind i museumslovens kontekst.
Forslaget om krav om gratis adgang for børn og unge under 18 år er en tilføjelse til den række af krav, der stilles til statsanerkendte museer for at opnå og bevare statstilskuddet efter museumsloven.
Det skal man lige huske og holde tungen lige i munden i den her diskussion.
Som udgangspunkt har der aldrig nogen sinde været kompensation for helt særlige krav til museerne, f.eks. at skolebørn skal have gratis adgang.
Det er indføjet i museumsloven, og det må man bare honorere som museum, hvis man er statsanerkendt.
Museerne har altså ikke fået en særskilt kompensation for dette krav, men vi har i det foreliggende tilfælde fundet det rigtigt, fordi vi vil styrke museerne, at foreslå hjemmel til ydelse af et særskilt tilskud under hensyn til omfanget af forslagets økonomiske konsekvenser.
Vi har også lagt vægt på, at museerne skal have så fuldstændig en kompensation for de tabte entréindtægter, som det er muligt at beregne sig til.
Og beregningen af kompensationen hviler på tal, som museerne selv har indberettet, fra 2004.
En af de misforståelser, der har været i debatten – og det tror jeg er årsagen til, at også SF’s ordfører påpegede heroppefra, at der var nogle, der var utilfredse – er, at man ikke har vidst, at der ville foregå en PL-regulering af den kompensation.
Den vil altså blive reguleret hvert år, den er ikke statisk.
Med hensyn til spørgsmålet om en aktivitetsbestemt regulering af kompensationen finder jeg altså ikke, at det er rigtigt at lovgive om det.
Jeg tror, at det vil være for administrativt uhensigtsmæssigt for så vel den tilskudsadministrerende myndighed som for samtlige omfattede museer at indføre en tilbagevendende justeringsordning, som skulle basere sig på specifikke aktivitetsoplysninger.
Som den konservative ordfører også var inde på heroppe, går det jo begge veje, så museerne kan risikere at miste ret mange penge et år, som de ellers havde planlagt at få.
Men selvfølgelig vil vi i Kulturministeriet og Kulturarvsstyrelsen følge ordningen, og jeg vil ikke afvise, at der kan vise sig et behov for at justere ordningen på sigt.
Men jeg vil godt i den forbindelse understrege, at der allerede med lovforslaget og den deraf følgende kompensation er taget hensyn til visse udsving i besøgstal samt øgede driftsomkostninger som følge af den gratis adgang til børn og unge.
Det er altså sket ved, at det beregnede kompensationsbeløb vil være inklusive et procenttillæg til dækning af sådanne omkostninger.
Afslutningsvis vil jeg bemærke heroppefra, at det indtryk, jeg har fra museumsverdenen, er, at man er overordentlig tilfreds med det her forslag.
Det betyder, at vi nu får skabt en gratis og fri adgang til vores to store museer, Nationalmuseet og Statens Museum for Kunst.
Vi får givet gratis adgang til alle statsanerkendte museer for børn og unge, og ved siden af det vil der næste år blive udmøntet en pulje på et stort tocifret millionbeløb til formidling ude på museerne.
Så det er altså en gevaldig styrkelse af museerne.
Målet med lovforslaget og den kommende formidlingsplan er altså at inspirere flere til at gå på museum og at fastholde og øge muligheden for de gode kulturoplevelser på landets museer.
Jeg ser altså meget gerne, at mennesker, der normalt ikke bruger museerne i dag, får øjnene op for de berigende, betagende og vel i og for sig også belærende oplevelser i den mest positive forstand, som man kan få på vores museer.
Så med konklusionen fra de fleste af landets museer og fra alle museumsiagttagere i Danmark om, at det her er et kæmpefremskridt, vil jeg sige: Lad os være glade, være positive.
Og så er jeg på regeringens vegne overhovedet ikke imod, at man evaluerer det her om nogle år.
Som Venstres ordfører var inde på, er der som led i vores almindelige lovevalueringspolitik på området en politik om, at vi vil evaluere det igen om 3 år.
Vi er altid villige til at lytte til gode ideer, altid villige til at se på, om man kan gøre det endnu bedre, end det er i dag.
For der er kun ét formål med det her lovforslag, det er at sikre en friere, nemmere, mere åben adgang til den kulturarv, der er på vores museer.